**Έκθεση της Κοινοβουλευτικής Επιτροπής Γεωργίας και Φυσικών Πόρων για το νομοσχέδιο «Ο περί των Αθέμιτων Εμπορικών Πρακτικών στην Αλυσίδα Εφοδιασμού Γεωργικών Προϊόντων και Τροφίμων (Τροποποιητικός) Νόμος του 2022»**

**Παρόντες:**

|  |  |
| --- | --- |
| Γιαννάκης Γαβριήλ, πρόεδρος | Νίκος Σύκας |
| Ανδρέας Πασιουρτίδης | Χρίστος Ορφανίδης |
| Κυριάκος Χατζηγιάννης | Χαράλαμπος Θεοπέμπτου |

Η Κοινοβουλευτική Επιτροπή Γεωργίας και Φυσικών Πόρων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 4 και 25 Απριλίου και στις 2 Μαΐου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Γεωργίας και του Ινστιτούτου Γεωργικών Ερευνών του ίδιου υπουργείου, της Νομικής Υπηρεσίας της Δημοκρατίας, του ΚΕΒΕ και των αγροτικών οργανώσεων ΠΕΚ, ΕΚΑ, «Παναγροτικός Σύνδεσμος» και «Ευρωαγροτικός».

Οι Κτηνιατρικές Υπηρεσίες και το Τμήμα Αλιείας και Θαλασσίων Ερευνών του Υπουργείου Γεωργίας, Αγροτικής Ανάπτυξης και Περιβάλλοντος, το Υπουργείο Ενέργειας, Εμπορίου και Βιομηχανίας, η Επιτροπή Προστασίας του Ανταγωνισμού (ΕΠΑ), η ΟΕΒ, η ΠΟΒΕΚ, η Υπηρεσία Συνεργατικών Εταιρειών, ο Παγκύπριος Σύνδεσμος Υπεραγορών (ΠΑ.Σ.ΥΠΕ.), η Septica Ltd, η Παγκύπρια Οργάνωση Ποιμνιοτρόφων, η Παγκύπρια Οργάνωση Αιγοπροβατοτρόφων, η Ομάδα Αιγοπροβατοτρόφων Λεμεσού «O Ποιμένας», ο Μ-Παγκύπριος Οργανισμός Αιγοπροβατοτρόφων (Μ-Π.Ο.ΑΙ. ΛΤΔ), η Παγκύπρια Ένωση Ποιμένων, ο Παγκύπριος Οργανισμός Αγελαδοτρόφων (ΠΟΑ) Δημόσια Λτδ, η Ένωση Αγελαδοτρόφων Κύπρου, η Παγκύπρια Οργάνωση Αγελαδοτρόφων, ο Σύνδεσμος Κτηνοτρόφων Πάφου, η Ο.Π.Α. Ομάδα Παραγωγών Αιγοπροβατοτρόφων Λτδ, η Ομάδα Ποιμνιοτρόφων Περιοχής Ακάμα-Πάφου (ΑΠ) Λτδ και η αγροτική οργάνωση «Νέα Αγροτική Κίνηση», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο πλαίσιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Βαλεντίνος Φακοντής, Χαράλαμπος Πάζαρος και Ηλίας Μυριάνθους.

Σκοπός του νόμου που προτείνεται είναι η τροποποίηση του περί των Αθέμιτων Εμπορικών Πρακτικών στην Αλυσίδα Εφοδιασμού Γεωργικών Προϊόντων και Τροφίμων Νόμου για σκοπούς καλύτερης εναρμόνισης με την πράξη της Ευρωπαϊκής Ένωσης με τίτλο «Οδηγία (ΕΕ) 2019/633 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων».

Ειδικότερα, με τις πρόνοιες του νομοσχεδίου σκοπείται η σαφέστερη διατύπωση της έννοιας «σύντομη προειδοποίηση», ώστε αυτή να συνάδει με τις πρόνοιες της εν λόγω Οδηγίας.

Σύμφωνα με τα στοιχεία που κατατέθηκαν ενώπιον της επιτροπής από τους κυβερνητικούς αρμοδίους, η προτεινόμενη νομοθεσία κρίθηκε αναγκαία μετά από επιστολή της Ευρωπαϊκής Επιτροπής, η οποία αυτεπάγγελτα κίνησε διαδικασία έρευνας αναφορικά με την ορθή εναρμόνιση και εφαρμογή της Οδηγίας (ΕΕ) 2019/633 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων. Επιπρόσθετα, σύμφωνα με τα ίδια στοιχεία η Ευρωπαϊκή Επιτροπή διαπίστωσε ότι οι διατάξεις του υπό τροποποίηση νόμου που αφορούν την ερμηνεία του όρου «σύντομη προειδοποίηση» ενδεχομένως να μην εναρμονίζονται με τις απαιτήσεις της εν λόγω Οδηγίας.

Ο εκπρόσωπος του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος επισήμανε μεταξύ άλλων ότι με τον προτεινόμενο νόμο επιδιώκεται η σαφέστερη διατύπωση της έννοιας «σύντομη προειδοποίηση», προκειμένου να δύναται να χαρακτηριστεί ως «σύντομη προειδοποίηση» και χρονική περίοδος μεγαλύτερη των τριάντα (30) ημερών.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της και αφού προέβη σε επιμέρους νομοτεχνικές βελτιώσεις του κειμένου του νομοσχεδίου, κατέληξε στις ακόλουθες θέσεις:

1. O πρόεδρος και τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος εισηγούνται στη Βουλή την ψήφιση του νομοσχεδίου σε νόμο.
2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

Υπό το φως των πιο πάνω, η Κοινοβουλευτική Επιτροπή Γεωργίας και Φυσικών Πόρων υποβάλλει την παρούσα έκθεσή της για σκοπούς λήψης τελικής απόφασης επί του νομοσχεδίου κατά τη συζήτησή του στην ολομέλεια του σώματος.

15 Μαΐου 2023

Αρ. Φακ.: 23.01.063.287-2022

ΜΧ/ΜΓ/ΑΠ